בס"ד, כ"ט אדר"א התשע"ט

**מילים מתנועעות ברוח מפגש 19**

**מתנות לאביונים - סוד הצדקה ייחודא עילאה**

**ר' נחמן והרב שג"ר: השראה מחזיונות צדקה שלהם**

**תיקון היד והלב**

**דברים פרק טו** (ז) כִּי יִהְיֶה בְךָ אֶבְיוֹן מֵאַחַד אַחֶיךָ בְּאַחַד שְׁעָרֶיךָ בְּאַרְצְךָ אֲשֶׁר יְקֹוָק אֱלֹהֶיךָ נֹתֵן לָךְ לֹא תְאַמֵּץ אֶת לְבָבְךָ וְלֹא תִקְפֹּץ אֶת יָדְךָ מֵאָחִיךָ הָאֶבְיוֹן:

(ח) כִּי פָתֹחַ תִּפְתַּח אֶת יָדְךָ לוֹ וְהַעֲבֵט תַּעֲבִיטֶנּוּ דֵּי מַחְסֹרוֹ אֲשֶׁר יֶחְסַר לוֹ:

(יא) כִּי לֹא יֶחְדַּל אֶבְיוֹן מִקֶּרֶב הָאָרֶץ עַל כֵּן אָנֹכִי מְצַוְּךָ לֵאמֹר פָּתֹחַ תִּפְתַּח אֶת יָדְךָ לְאָחִיךָ לַעֲנִיֶּךָ וּלְאֶבְיֹנְךָ בְּאַרְצֶךָ: ס

**איכה רבה (וילנא) פתיחתות ד"ה יא רבי יצחק** יא רבי יצחק פתח (דברים כ"ח) תחת אשר לא עבדת את ה' אלהיך בשמחה ובטוב לבב מרוב כל ועבדת את אויביך וגו'...אלו זכיתם הייתם קוראים בתורה (שם /דברים/ ט"ו) פתח תפתח את ידך, ועכשיו שלא זכיתם הרי אתם קוראים, פרשה ציון בידיה...

**ילקוט שמעוני תורה פרשת ראה רמז תתצז** לא תאמץ את לבבך יש בן אדם שמצטער אם יתן אם לא יתן, ולא תקפוץ את ידך יש בן אדם שפושט את ידו וחוזר וקופצה, מאחיך האביון אם אין אתה נותן לו סופך ליטול הימנו, מנין שאם פתחת פעם אחת אתה פותח אפילו מאה פעמים ת"ל כי פתח תפתח את ידך לו...

**חסדים בגבורות**

**ליקו"מ תנינא, ד'** וּבְיוֹם הַבִּכּוּרִים בְּהַקְרִיבְכֶם מִנְחָה חֲדָשָׁה לַה' בְּשָׁבֻעֹתֵיכֶם, מִקְרָא קֹדֶשׁ יִהְיֶה לָכֶם כָּל מְלֶאכֶת עֲבֹדָה לֹא תַעֲשׂוּ (בַּמִּדְבָּר כ"ח):

[א] "וְאֶת הָעֹרְבִים צִוִּיתִי לְכַלְכֶּלְךָ" (מְלָכִים - א י"ז) זֶה בְּחִינַת צְדָקָה. כִּי בִּתְחִלָּה כְּשֶׁמַּתְחִילִין לְהִתְנַדֵּב לִצְדָקָה, אֲזַי צְרִיכִין לְשַׁבֵּר אֶת הָאַכְזָרִיּוּת שֶׁלּוֹ לְהָפְכוֹ לְרַחֲמָנוּת, וְזֶהוּ עִקָּר עֲבוֹדַת הַצְּדָקָה. כִּי מִי שֶׁהוּא רַחֲמָן בְּטִבְעוֹ וְנוֹתֵן צְדָקָה מֵחֲמַת רַחֲמָנוּת שֶׁבְּטִבְעוֹ, אֵין זֶה עֲבוֹדָה, כִּי יֵשׁ גַּם כַּמָּה חַיּוֹת שֶׁהֵם רַחֲמָנִים בְּטִבְעָם, רַק עִקָּר הָעֲבוֹדָה לְשַׁבֵּר הָאַכְזָרִיּוּת לְהָפְכוֹ לְרַחֲמָנוּת. וְזֶה בְּחִינַת: "וְאֶת הָעֹרְבִים צִוִּיתִי לְכַלְכֶּלְךָ" כִּי הָעוֹרֵב הוּא בְּטִבְעוֹ אַכְזָרִי, וְנִתְהַפֵּךְ לְרַחֲמָנוּת לְכַלְכֵּל אֶת אֵלִיָּהוּ. כְּמוֹ - כֵן צְרִיכִין בִּצְדָקָה כַּנַּ"ל. וְכָל הַנְּדִיבֵי לֵב, כָּל מִי שֶהוּא נַדְבָן, צָרִיךְ לֵילֵךְ וְלַעֲבֹר בִּתְחִלָּה דֶּרֶךְ בְּחִינָה זוֹ, בְּחִינַת: "וְאֶת הָעֹרְבִים" הַנַּ"ל. דְּהַיְנוּ שֶׁבִּתְחִלָּה צְרִיכִים לְשַׁבֵּר הָאַכְזָרִיּוּת שֶׁלָּהֶם, מַה שֶּׁיֵּשׁ לָהֶם אַכְזָרִיּוּת בִּתְחִלָּה, לְהָפְכוֹ לְרַחֲמָנוּת, לְהִתְנַדֵּב לִצְדָקָה כַּנַּ"ל:

[ב] וּבְחִינָה זוֹ, דְּהַיְנוּ הַתְחָלַת הַצְּדָקָה הִיא קָשָׁה וּכְבֵדָה מְאֹד. כִּי כָל הָעֲבוֹדוֹת וְכָל הַתְּשׁוּבוֹת, כָּל מַה שֶּׁרוֹצִין לַעֲשׂוֹת אֵיזֶה עֻבְדָּא בַּעֲבוֹדַת הַשֵּׁם, כַּמָּה קָלִין שֶׁל אוֹי וַאֲבוֹי וְכַמָּה גְּנִיחוֹת וְכַמָּה כְּפִילוּת וְכַמָּה הַטָּיוֹת (הַיְנוּ תְּנוּעוֹת מְשֻׁנּוֹת שֶׁעוֹשִׂין יִרְאֵי ה' בַּעֲבוֹדָתָם) צְרִיכִין לַעֲשׂוֹת קֹדֶם שֶׁעוֹשִׂין אֵיזֶה עֻבְדָּא. וְעִקָּר בַּהַתְחָלָה, שֶׁאָז קָשֶׁה מְאֹד, כִּי 'כָל הַתְחָלוֹת קָשׁוֹת' (מְכִילְתָּא פָּרָשַׁת יִתְרוֹ, וְהוּבָא בְּפֵירַשִׁ"י שָׁם), וּצְרִיכִין כַּמָּה קָלִין וְכַמָּה גְּנִיחוֹת וְכוּ' קֹדֶם שֶׁמַּתְחִילִין אֵיזֶהוּ הַתְחָלָה. וְגַם אַחַר כָּךְ לְאַחַר הַהַתְחָלָה גַּם כֵּן אֵינוֹ בָּא בְּנָקֵל עֲבוֹדַת הַשֵּׁם, וּצְרִיכִין כַּמָּה יְגִיעוֹת וְכַמָּה תְּנוּעוֹת כַּנַּ"ל קֹדֶם שֶׁזּוֹכִין לַעֲשׂוֹת אֵיזֶה עֻבְדָּא, שֶׁיִּהְיֶה לָהּ הִדּוּר. אַךְ הַהַתְחָלָה קָשָׁה מְאֹד כַּנַּ"ל...

וּצְדָקָה הִיא תָּמִיד הַתְחָלָה בִּבְחִינַת (דְּבָרִים ט"ו): "פָּתוֹחַ תִּפְתַּח" שֶׁאֲפִלּוּ כְּשֶׁיֵּשׁ פֶּתַח וְהַתְחָלָה, הַצְּדָקָה הִיא פּוֹתַחַת יוֹתֵר וְיוֹתֵר וּמַרְחֶבֶת הַפֶּתַח יוֹתֵר, כִּי כָל דָּבָר וְדָבָר מֵעֲבוֹדַת הַשֵּׁם, כְּשֶׁרוֹצִין לִכָּנֵס בְּאוֹתוֹ הַדֶּרֶךְ וְאוֹתוֹ הָעֲבוֹדָה, צְרִיכִין לִפְתֹּחַ שָׁם פֶּתַח לִכָּנֵס בְּאוֹתוֹ הַדֶּרֶךְ, וְזֶה בְּחִינַת: 'כָּל הַתְחָלוֹת קָשׁוֹת', מֵחֲמַת שֶׁבַּהַתְחָלָה צְרִיכִין לְשַׁבֵּר וְלִפְתֹּחַ פֶּתַח מֵחָדָשׁ, עַל - כֵּן קָשֶׁה מְאֹד. וּסְגֻלַּת כֹּחַ הַצְּדָקָה לְהַרְחִיב וְלִפְתֹּחַ הַפֶּתַח יוֹתֵר וְיוֹתֵר, שֶׁכְּשֶׁעוֹשִׂין אֵיזֶהוּ פֶּתַח בְּאֵיזֶה עֲבוֹדָה וְנוֹתְנִין צְדָקָה, אֲזַי הַצְּדָקָה פּוֹתַחַת וּמַרְחֶבֶת הַפֶּתַח וּמַרְחֶבֶת הַפֶּתַח יוֹתֵר, כִּי כָל דָּבָר וְדָבָר מֵעֲבוֹדַת הַשֵּׁם, כְּשֶׁרוֹצִין לִכָּנֵס בְּאוֹתוֹ הַדֶּרֶךְ וְאוֹתוֹ הָעֲבוֹדָה, צְרִיכִין לִפְתֹּחַ שָׁם פֶּתַח לִכָּנֵס בְּאוֹתוֹ הַדֶּרֶךְ, וְזֶה בְּחִינַת: 'כָּל הַתְחָלוֹת קָשׁוֹת'...

\*

**ייחודא עילאה ותתאה - פורים כְּפורים**

**דרשת הרב שג"ר ליוה"כ התשס"ז [האחרון לחייו]**

ב"ה, עיו"כ תשס"ז

עומדים אנו שוב בפתחו של היום האחד בשנה, היום הקדוש והנורא כפי שאמרנו זה עתה בתפילה זכה, ושוב אנו שואלים את עצמינו את אותן שאלות עצמן ששאלנו אשתקד, מהן הציפיות שלנו? מה אנו רוצים לקחת איתנו למשך השנה עם נעילת היום, האם יפתח השער בעת נעילת השער? אחרי הקולות, והבכיות, והניגונים מהו הדבר שבסופו של חשבון יישאר והוא הוא הדבר המשמעותי באמת. (ברכות דף ז עמוד א) ואמר רבי יוחנן משום רבי יוסי: טובה מרדות אחת בלבו של אדם יותר מכמה מלקיות, וטובה מרדות אחת בלב מאלף תוכחות.

במרכזו של יום עומד ייחוד ד', הן באמירת בשכמל"ו בקול רם, והן באמירת פסוקי הייחוד 'ד' הוא האלוקים' בחתימת היום.

מה ענינו של הייחוד של היום? אנו פותחים אותו באמירת 'שמע ישראל'.

**ייחודא תתאה – רבינו בחיי בשער היחוד פ"ב:** 'והעניין, אשר אנחנו צריכין להעלות על דעתנו מן האחדות, הוא יחידות גמורה ובדידות, שאין עמה חבור ולא דמיון בשום עניין, ולא ריבוי ולא מספר בשום פנים, ולא התחבר אל דבר, ולא התפרד מדבר'.

הייחוד בהקשר הזה הינה ההכרה העמוקה, האינטימית והאישית ביותר הנמצאת במקום של הלבדיות של 'אין עוד מלבדו'. (משלי ה,יז) 'יהיו לך לבדך ואין לזרים אתך'. המקום שבו אדם נמצא לבדו מול האלוקים, ההכרה האישית העמוקה הכנה והאינטימית ביותר, ללא כחל ושרק ובדל של הונאה עצמית. וזאת התגלות עצומה, וגאולה עמוקה. הייחוד הינו שורשה של האמונה, ליתר דיוק האמונה נמצאת בייחוד, מה שאתה אומר ורק אתה מסוגל לומר לעצמך ורק לעצמך. זהו למעשה הייחוד של יוה"כ שהינו העלאת המלכות האמונה לייחוד. אבל הייחוד הזה של רבינו בחיי המתפרש כ'עצם' כ-'דבר עצמו' כרוך עדיין בפרישות ובדידות עמוקה, הוא עדיין יחודו של איש האמונה הבודד, הנמצא בקרע ובקונפליקט עם העולם. וזהו אמנם המקור לפרישותו של החסיד של רבינו בחיי.

**ייחודא עילאה המהר"ל (נתיב העבודה - פרק ז)** (בהסבר אחד) מסביר שהייחוד נאמר ע"י המתפלל כפניה לעם ישראל לקהילה ולחברה כולה, והוא תנאי לייחוד. הפניה בתפילה איננה פניה של ד' לישראל, אלא של המתפלל לקהילתו.

'ובזה יתבאר לך כי במה שהקורא ק"ש הוא יחיד ואין מלכותו רק על כלל האומה אי אפשר לומר רק כך שמע ישראל ה' אלהינו ה' אחד, כאלו מדבר היחיד הזה שקורא ק"ש עם ישראל ומעיד כי הש"י אלהינו ה' אחד...'

פירוש הדבר, וזאת נקודה הנוגעת לעיצומו של יום. הייחוד של יוה"כ איננו הייחוד של היחיד הפרטי, אלא של היחיד המגלה שאיננו המייחד היחיד. הוא איננו איש האמונה הבודד, אלא הוא זה המסוגל לאמירת היחד של העדה. 'ונסלח לעדת בני ישראל' אנו אומרים. ניתן לומר כפרפרזה למשפט ההפוך של חוסר אמונה לפיו לא רק שאינני מאמין אלא שאינני מאמין שאתה מאמין שעיקר האמונה הינה שלא רק שאני מאמין, אלא שאני מאמין באמונתך. התגלית העמוקה שהזולת הינו שותף לאמונה. הצעד הראשון הינו כמובן אמונתי שלי, יכולתי להאמין בכך שאני מאמין...

דווקא הייחוד של בשכמל"ו הוא הגבוה יותר. מהמהר"ל אנו למדים שהייחוד של יוה"כ הינו הצעד הנוסף, לא רק השלימות עם עצמך, האמונה באמונתך, אלא השלימות עם זולתך, האמונה באמונתו, ה'שמע ישראל', וזו נקודה בעלת חשיבות רבה ליום הקדוש, משום שייחוד זה הוא הוא ההתפייסות והשלום עם הזולת שאנו נכספים אליו כ"כ. נתינת האימון באמונה שלו, ואימון באמונה שלו היא ראשית כל נסירה, היינו מתן חירות. האמונה בזולת פירושו אמונה בחירותו. בדרך כלל אנו מכנים אותה כאהבת הריע...

\*

**פור הוא הגורל – הרב שג"ר**

מתוך ההקדמה...האפילוג, המפרש את שאלת עם ישראל "היש ה' בקרבנו אם אין", שאלה שלדברי המדרש שיסתה את עמלק בישראל, מהווה סתירה לנאמר ברוב הדרושים (למעט הפרק על כתיבת המגילה). בעוד שלאורך הדרושים עמלק הינו ה'יש' שהמלחמה בו הינה באמצעות ה'אין', הטענה של האפילוג שישנו יש גבוה מה'אין', ה'יש האמיתי', ורק באמצעותו ניתן להתגבר על הספק העמלקי. יש זה לא נקנה באמצעות התבודדות, אלא דווקא בעזרת ה'אתה' והיחס אליו. אפילוג זה גם הוא בכלל ה'נהפוך הוא' הפורימי, אך הוא כבר פותח דיון חדש.

**אפילוג: האמונה – יש או אַיִן** "ויקרא שם המקום מסה ומריבה, על ריב בני ישראל ועל נסותם את ד', לאמר היש ד' בקרבנו אם אין. ויבא עמלק וילחם עם ישראל ברפידים".[[1]](#footnote-0)

רש"י: "ויבא עמלק וגו'. סמך פרשה זו [-עמלק] למקרא זה [-"היש ד' בקרבנו"] לומר: תמיד אני ביניכם ומזומן לכל צרכיכם, ואתם אומרים היש ד' בקרבנו אם אין?! חייכם, שהכלב בא ונושך אתכם, ואתם צועקים אלי ותדעון היכן אני!".

לפי הפרשנות החסידית שאלת "היש ד' בקרבנו אם אין?", הינה השאלה: האם האמונה היא בחינת 'יש' או 'אַיִן'?

יש אמונה שהיא בחינת אין, והיא מבוססת על הראִיה שהמציאות איננה יש העומד בפני עצמו, ואין ליחס לה אבסולוטיות. כיון שכך, בבחינה זו של סובב-כל-עלמין, הכל אפשרי, ומכאן גם אפשרות האמונה. חומר האין הוא חומר האינסוף, ובריאת יש מאין פירושה שהיש עצמו קיים באין ומכיון שכך אפשר להכריעו לכאן ולכאן, אין לו מוצקות.

אך יש בחינה גבוהה יותר מהאין – שהינו 'העדר נמצא', והיא היש המוחלט. אמונה בבחינת האין הינה הסובייקטיביות החופשית להעניק משמעות לדברים, היוצרת ערכים, וקיימת בשביל עצמה. זוהי בחינת 'היחיד', הקיים כפנימיות. אך בחינת היש נוצרת באתה. האתה הוא ההתגלות, שהינה שקיפות של נוכחות. העצמיות יוצאת ממִריָה ועצמיותה – כלשונו של רוזנצויג[[2]](#footnote-1) – ונפתחת לאהבה.

זוהי ההשגחה שלמעלה מהגורל, שהינה למעשה מקריות המקבלת את עצמה. כאן ישנה פניה אל מחוצה לי. זהו לא היש הקיים בבדידותו, אלא זה המוצא את אישורו בזולת.

יכולה אמונתי להשען על האותנטיות שלי. אך היא יכולה להשען גם על האמונה באמונה של הזולת. הרי הוא מאמין, לאמונתו יש ערך אובייקטיבי מבחינתי, ובעזרתה יכול אף אני לזכות לאמונה במובן האובייקטיבי שלה. בכך נחלץ אני מאמונתי הסובייקטיבית האישית ונפתח למגע עם המוחלט בעזרת הזולת הטרנסצנדנטי. האמונה בזולת, באמונה ובחופש שלו, היא כבר התרחשות ממשית ולא סובייקטיבית. זהו היש המוחלט.

התשובה לשאלה אם ד' הוא יש או אין, באה ע"י ההתמודדות עם עמלק. עמלק ה"מכסה על הפנים" – כלשון חז"ל[[3]](#footnote-2), הוא שורש השניות וההרגשה העצמית של האדם. אי אפשר להתגבר עליו באמונה בבחינת אין, היינו באמונה שהינה פנימיות סובייקטיבית, אלא רק באינטר-סובייקטיביות. רק ראיית פנים-בפנים של הזולת מביאה את האדם לאמונה בבחינת ה"יש המוחלט", לנוכחות ההוויה, הבאה לכלל ביטוי בשקיפות הראיה של ההשגחה, ובהתגברות על החיצוניות, ולא רק בהצדקת הפנימיות ובמשיכת החוץ פנימה. ראיית פנים-בפנים זו, היא שממוססת את השניות שבין פנים לחוץ, בין סובייקט לאובייקט, והיא הניצחון הגמור על עמלק המכסה על הפנים.

**מכתב של הרב שג"ר לבאי הכנס לרפואתו סמוך לפני הסתלקותו**

בס"ד. ימי ההגבלה ה'תשס"ז.

על דבר המכון ללימוד ולהוצאת כתבַי

לידידי, תלמידי ומשתתפי הכנס הי"ו,

על אף העובדה ששנים רבות - בעקבות התורה החסידית - הקדשתי את מאמצי העיקריים לפיתוח השיח האישי קיומי, שמטבעו הוא פונה לפרט, ולא פעם הוא עומד במתח עם הפניה לתיקון החברה, מכל מקום, על התיקון האישי להביא גם לתיקון חברתי. מכאן רצוני לפתח אלטרנטיבה יהודית-תורנית היונקת ממסורת ישראל, באופן שתוכל להתקבל בחוגים רחבים ככל האפשר בחברה הישראלית, גם זו החילונית. זאת ועוד, רצוני היה ליצור במסגרת הקהילה הציונית-דתית, אמירה תורנית ממשית, שתוכל לספק מענה הולם למאוויים הדתיים והקיומיים של בני הדור, ולהוות חלופה ממשית לזרמים הקיימים בחברה זו. כל זאת, על רקע המשברים והסתירות שהחברה הזאת - אליה אני שייך ובתוכה אני חי - נקלעה להם, ושאליהם הרביתי להתייחס ואף לכתוב. אני מאמין שבמאמצים הבאים לידי ביטוי בכתבי, עברתי כברת דרך לקראת הפתרון המיוחל, גם אם מה שכתבתי, עדיין רחוק משלמות.

'ו"ו החיבור' האופיינית כל-כך לציונות הדתית - ישיבה **ו**צבא, ישיבה **ו**אקדמיה, תורה **ו**לימודי חול, תורה **ו**עבודה, איננה סינתזה חיצונית ובודאי שאינה עבודה-זרה בשיתוף כפי שיש שהטיחו כלפיה. יש לפרשה כפי שפירש פרנץ רוזנצוייג את 'ו"ו החיבור', כאבן המונחת בגולת הכותרת של קשת אבנים - אבן הראשה, המחזיקה את הקשת כולה ונותנת לה את משמעותה. זהו לדעתי, 'קו היושר' [ישראל הם ישר-אל] שעליו מרבה לדבר המהר"ל, וניתן להשוותו לנקודה גיאומטרית שאיננה תופסת מקום, אך נותנת לכל המבנה את צורתו ומשמעותו.

מכאן מאמצי לשלב ולכלול זרמים שונים גם אם אינם נתפסים כחלק מלימוד התורה המסורתי - ומורה הדרך לכך הינו הראי"ה קוק זצ"ל שלאורו אנו הולכים...

אני מאחל לכולנו הרבה שמחה וקבלת תורה,

המצפה לישועה,

שג"ר

1. שמות יז, ז-ח. [↑](#footnote-ref-0)
2. **כוכב הגאולה** עמ' 203. [↑](#footnote-ref-1)
3. תנחומא כי תצא, יא. [↑](#footnote-ref-2)